钦定古今图书集成/明伦汇编/交谊典/第065卷 > 《投户部郑员外启》前人
## 钦定古今图书集成/明伦汇编/交谊典/第065卷 > 《投户部郑员外启》前人

某启：某闻柳文畅之遇王融，初因雅韵；刘嗣芳之逢
沈约，实自片辞。或两句可嘉，或一篇堪奖，则题于团
扇，写在郊居。遂使西邸流芳，南朝溢美。时名愈大，纸
价弥高。今也故事具存，清风尽在。每因投卷，窃贺伊
人。虽有负于斯文，幸遭逢其至鉴。若某者，学殊半豹，
艺愧全牛。惭无经济之文，空有悲哀之赋。投竿鱼浦，
簉迹龙津，无一时暂废讨论，无一日敢忘索课。诚不
足揄扬大政，感动知音。比于雕虫为文，鸟迹成字，虽
无关至理，亦粗有可观。辄敢编录荒芜，轻尘裁鉴。禽
中一鹗，冀文举之明知；狱底双龙，庶茂先之必识。倘
或冰壶借润，水镜分光，如其积玉之名，示以鉴金之
誉。一日三复，非敢望于休文；拂席易衣，窃有期于谢
混。仲尼墙峻，元礼门深，非因咫尺之书，难写依投之
恳。弦哀柱促，言切词繁。先取妄进之𠷣，后受自媒之
责。干犯明德，伏积兢惭。谨启。